Document ID: 32013R0465

REGOLAMENT TA’ IMPLIMENTAZZJONI TAL-KUNSILL (UE) Nru 465/2013
tas-16 ta’ Mejju 2013
li jemenda r-Regolament (KE) Nru 192/2007 li jimponi dazju antidumping definittiv fuq importazzjonijiet ta’ ċertu polyethylene terephthalate li joriġinaw fl-Indja, fl-Indonesja, fil-Malasja, fir-Repubblika tal-Korea, fit-Tajlandja u fit-Tajwan
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1), u b’mod partikolari l-Artikoli 8 u 9 tiegħu,
Wara li kkunsidra l-proposta mill-Kummissjoni Ewropea wara konsultazzjoni mal-Kumitat Konsultattiv,
Billi:
A. PROĊEDURA PREĊEDENTI
(1)
Il-Kunsill, bir-Regolament (KE) Nru 192/2007 (2), impona dazju antidumping definittiv fuq l-importazzjonijiet ta’ ċertu polyethylene terephthalate li joriġinaw mill-Indja, l-Indoneżja, il-Malażja, ir-Repubblika tal-Korea, it-Tajlandja u t-Tajwan wara reviżjoni ta’ skadenza u reviżjoni parzjali interim. Il-miżuri kienu oriġinarjament ġew imposti f’Awwissu 2000 (3). Il-miżuri huma attwalment suġġetti għal reviżjoni oħra ta’ skadenza (4).
(2)
Il-Kummissjoni, permezz tad-Deċiżjoni 2000/745/KE (5), aċċettat impenn fuq il-prezz, fost l-oħrajn mill-kumpanija Indoneżjana P.T. Polypet Karyapersada (“Polypet”). Konsegwentement għar-risultanzi u l-konklużjonijiet relatati ma’ reviżjoni ta’ “esportatur ġdid” (6), il-Kummissjoni, bid-Deċiżjoni 2002/232/KE (7), aċċettat impenn mill-kumpanija Indjana, Futura Polymers Ltd, li sussegwentement kienet ingħatat l-isem Futura Polyesters Ltd (“Futura”) (8).
B. IRTIRAR TAL-IMPENJI U EMENDA TAR-REGOLAMENT (KE) Nru 192/2007
(3)
Il-Kummissjoni, permezz tad-Deċiżjoni 2013/223/UE (9), irtirat l-aċċettazzjoni tal-impenji fir-rigward tal-kumpaniji Polypet u Futura. Għaldaqstant, ir-Regolament (KE) Nru 192/2007 għandu jiġi emendat kif meħtieġ,
ADOTTA DAN IR-REGOLAMENT:
Artikolu 1
It-tabella fl-Artikolu 2(3) tar-Regolament (KE) Nru 192/2007 hija b’dan sostitwita bit-tabella li ġejja:
Pajjiż
Kumpaniji
Kodiċi addizzjonali TARIC
“Indja
Reliance Industries Ltd
A181
Indja
Pearl Engineering Polymers Ltd
A182
Indja
Dhunseri Petrochem & Tea Ltd
A585 ”.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Mejju 2013.

Labels: 3
18
4
1